Ilotulitteiden käyttö venetsialaisten aikaan Mökkikauden päättäjäisiä eli venetsialaisia juhlitaan tulevana viikonloppuna. Venetsialaisiin kuuluvat perinteisesti ulkotulet sekä ilotulitteet. Pirkanmaan pelastuslaitos on tehnyt päätöksen, jossa annetaan lupa ilotulitteiden yksityiseen käyttöön ilman pelastusviranomaiselle tehtävää ilmoitusta 29.8.2020 klo 18:00–24:00 välisenä aikana Pirkanmaan maakunnan alueella seuraavin ehdoin:



- päätös on voimassa vain taajama-alueiden ulkopuolella vesistöjen välittömässä läheisyydessä

- päätös ei ole voimassa metsäpalovaroituksen aikana

- ilotulitteita käytettäessä on noudatettava ampumapaikan olosuhteisiin nähden riittävää varovaisuutta ja huolellisuutta siten, ettei niiden käytöstä aiheudu henkilö- ja omaisuusvahinkojen vaaraa

- ampumisella ei aiheuteta kohtuutonta häiriötä ympäristölle. Pelastuslaitos pyytää huomioimaan erityisesti tuotantoeläimet, jos ilotulitteita käytetään. Ilotulitteet voivat aiheuttaa mm. lehmille ja hevosille suurta stressiä, joten laidunten läheisyydessä ilotulitusta on syytä välttää. Ilotulitus on kokonaan kielletty, jos metsäpalovaroitus on voimassa. Pelastuslaitos muistuttaa myös siitä, että etukäteen kannattaa selvittää juhlapaikan osoitetiedot. Jos osoitetietoa ei ole, kohteen koordinaatit voi selvittää nettiosoitteessa www.112.fi. Ilotulitteiden kanssa tulee noudattaa varovaisuutta! Alla muistilista ilotulitteiden käyttöön:

• Kaikkien Ilotulitteiden luovuttaminen alle 18-vuotiaille ja päihtyneille on kiellettyä (390/2005 83 §).

• Ilotulitteita käytettäessä on suojalasien käyttö pakollista. Myös yleisön on hyvä suojata silmänsä.

• Käyttäessäsi ilotulitteita noudata aina tuotteen mukana tulevia käyttöohjeita.

• Ilotulitteita saa käyttää ainoastaan ulkona ja aukealla paikalla.

• Ilotulitteiden ampuminen parvekkeelta tai väkijoukossa on ehdottomasti kiellettyä.

• Valitse ampumapaikka siten, ettei se aiheuta vaaraa ihmisille, eläimille tai rakennuksille.

• Ilotulitteita sytytettäessä on hyvä käyttää sytytyspuikkoa. Ulkotulet kuuluvat juhlaan, mutta ne eivät ole vaarattomia. Huomioithan niiden sijoittelun yhteydessä ainakin seuraavat asiat:

• Myöskään ulkotulia ei saa käyttää metsäpalovaroituksen aikana.

• Sijoita tulet aina palamattomalle alustalle, joita ovat mm. kivi-, betoni-, metalli- tai lasialustat.

• Sijoita ne riittävän etäälle kulkuteistä, koska mm. keinokuituvaatteet syttyvät tai sulavat helposti.

• Aseta ne paikkaan, jossa ne ovat suojassa tuulelta ja sateelta. Erityistä varovaisuutta tulee noudattaa foliotulien suhteen niiden keveyden vuoksi. Foliotulet kevenevät palaessaan, jolloin tuuli voi helposti siirtää niitä.

• Ennen kaikkea muistathan, että tulien polttamista on aina valvottava!